אופיר סופר

אופיר סופר (נולד ב-1 באוגוסט 1974, י"ג באב ה'תשל"ד) הוא שר העלייה והקליטה וחבר הכנסת מטעם הציונות הדתית. בעבר היה מזכיר מפלגת האיחוד הלאומי–תקומה.

==ראשית חייו==
סופר נולד במושב עלמה, לרחל ולבן־ציון סופר. אמו הייתה מורה, ואביו שעלה לישראל מלוב היה מנהל בית ספר וראש מועצה אזורית מרום הגליל. אביו נהרג בתאונת דרכים כאשר היה אופיר בחטיבת הביניים.

הוא למד בבית הספר האזורי לבני המושבים 'בניהו' בכרם בן זמרה. בחטיבת הביניים למד במכינה בכפר סבא, ממנה המשיך למדרשית נעם ולישיבת שבי חברון.

== קריירה צבאית ==
עם גיוסו לצה"ל החל סופר קורס טיס, אך נשר ממנו והתנדב לחטיבת הצנחנים. בהמשך השלים קורס קציני חי"ר.

בשנת 1996, כאשר היה קצין בגדוד חרוב, חילץ פצועים מקבר יוסף במהלך מהומות מנהרת הכותל. במהלך הלחימה נפצע קשה, ובעקבותיה הוא סובל מהפרעת דחק פוסט-טראומטית ונחשב נכה צה"ל. על פועלו ואומץ הלב שהפגין באירוע זכה בצל"ש אלוף.

מספר חודשים לאחר האירוע בקבר יוסף חזר לשירות כקצין הדרכה בגדוד חרוב, ובהמשך היה מפקד פלוגה וסגן מפקד גדוד 202. בשנת 2003 כיהן בתפקיד סגן מפקד גדוד חרוב ונלחם בזמן אירועי האינתיפאדה השנייה בגזרת שומרון.

בשנת 2007 פרש משירות קבע בדרגת רב־סרן.

== פעילות פוליטית ==
עם שחרורו מצה"ל בשנת 2007 מונה למנהל פרויקטים במשרד הנגב והגליל.

בשנת 2014 החליף את נחי אייל בתפקיד מזכ"ל מפלגת האיחוד הלאומי–תקומה והחזיק בתפקיד עד 2018, אז הוחלף על ידי יהודה ולד. בשנת 2019 התמודד על מקום ברשימת תקומה לכנסת העשרים ואחת, וזכה במקום השני. המפלגה התמודדה ברשימת איחוד מפלגות הימין, וסופר, שהוצב במקום הרביעי ברשימה המאוחדת, נבחר לכנסת.

בבחירות לכנסת ה־22 וה-23 רצה המפלגה במסגרת ימינה, והוא הוצב במקום השישי ברשימה המאוחדת ונבחר לכנסת לקדנציה שנייה. בכנסת ה-23 שימש כיושב ראש השדולות למען הגליל, למען ישראל יהודית ולמען החקלאות ועמד בראש ועדת המשנה של ועדת העבודה, הרווחה והבריאות לטיפול בהלומי קרב ובנפגעי הפוסט טראומה.

לקראת הבחירות לכנסת העשרים וארבע שוריין סופר בידי ראש הממשלה בנימין נתניהו במקום ה-28 ברשימת הליכוד, כשהוא רץ באופן פורמלי במפלגת המדף "עתיד אחד – עתיד טוב לישראל". שריון זה בוצע בעקבות סיכום של נתניהו עם בצלאל סמוטריץ' שקבע כי בתמורה לריצת מפלגת עוצמה יהודית של איתמר בן גביר ברשימת הציונות הדתית הליכוד ישריין נציג של האיחוד הלאומי. ביוני 2021 חזר רשמית לסיעת "הציונות הדתית".

לקראת הבחירות לכנסת העשרים וחמש, התמודד בבחירות המקדימות במפלגת הציונות הדתית, והגיע למקום הראשון בין המתמודדים לרשימה. הוא הוצב במקום השלישי ברשימה משותפת עם מפלגת עוצמה יהודית, ונבחר לכנסת פעם נוספת.

בדצמבר 2022 מונה לשר העלייה והקליטה בממשלת נתניהו השישית.

==משפחתו וחייו האישיים==
סופר נשוי לעדינה, מנהלת מחוז הצפון ברשות השירות הלאומי-אזרחי. הוא אב לשבעה ילדים ומתגורר במושב טפחות שבגליל.

אחיו עמית סופר, מכהן אף הוא, כמו אביהם, בראשות המועצה האזורית מרום הגליל. בן דודו הוא איש התקשורת אלירז שדה.

בנו, חייל בסיירת צנחנים, נפצע פעמיים במלחמת חרבות ברזל.

==קישורים חיצוניים==

* [https://www.knesset.tv/knesset-members/ofir-sofer/ אופיר סופר], באתר ערוץ הכנסת
* ריקי רט, [https://www.makorrishon.co.il/nrg/online/1/ART2/843/591.html האיש שחזר מהקבר: "לעצור את הפנטזיות על שלום"], 27 באוקטובר 2010, בעיתון מקור ראשון.
* 
* 
* עפרה לקס, [https://www.inn.co.il/News/News.aspx/395246 עניין אישי עם אופיר סופר], בעיתון אתנחתא (בשבע), כ“ג באדר א‘ תשע“ט, 28 בפברואר 2019
* , שודר ברדיו לב המדינה

==הערות שוליים==

קטגוריה:חברי הכנסת מטעם איחוד מפלגות הימין
קטגוריה:חברי הכנסת מטעם תקומה
קטגוריה:מעוטרי צל"ש אלוף
קטגוריה:בוגרי ישיבת שבי חברון
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:ציונות דתית: חברי כנסת
קטגוריה:חברי כנסת נכי צה"ל
קטגוריה:בוגרי מדרשית נעם
אופיר
קטגוריה:מתמודדים עם מגבלה נפשית: ישראלים
קטגוריה:אנשי המושב
קטגוריה:מועצה אזורית מרום הגליל: אישים
קטגוריה:שרי ממשלת ישראל השלושים ושבע
קטגוריה:ישראלים שנולדו ב-1974